A BIZOTTSÁG 32/2009/EK RENDELETE
(2009. január 16.)
az 1498/2007/EK rendelet által az AKCS/TOT vagy EK/TOT vegyes származású cukor, illetve cukor- és kakaókeverékek tekintetében megnyitott vámkontingens keretében 2009 januárjának első hét napján benyújtott kérelmekre vonatkozó behozatali engedélyek kibocsátásáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a tengerentúli országok és területek, valamint az Európai Közösségek közötti társulásról szóló, 2001. november 27-i 2001/822/EK tanácsi határozatra (1) és különösen annak III. melléklete 6. cikke (4) bekezdésének ötödik albekezdésére,
mivel:
(1)
Az AKCS/TOT vagy az EK/TOT vegyes származású cukor, illetve cukor- és kakaókeverékekre vonatkozó behozatali engedélyek kiadásának egyedi részletes szabályairól szóló, 2007. december 18-i 1498/2007/EK bizottsági rendelet (2) vámkontingenst nyitott meg cukorágazati termékek behozatalára. A fent említett rendelet 1. cikke kimondja, hogy az importengedélyek rendszere alá tartozó mezőgazdasági termékek behozatali vámkontingenseinek kezelésére vonatkozó közös szabályok megállapításáról szóló, 2006. augusztus 31-i 1301/2006/EK bizottsági rendelet (3) alkalmazandó a 17. árucsoportba, illetve a 1806 10 30 és a 1806 10 90 KN-kód alá tartozó TOT-ból származó termékek, valamint ez utóbbiakkal halmozott AKCS és/vagy EK származású cukor behozatalára.
(2)
Az 1301/2006/EK rendelet 7. cikkének (2) bekezdése kimondja, hogy amennyiben az engedélykérelmekben foglalt mennyiségek meghaladják a behozatali vámkontingens-időszakban vagy -alidőszakban rendelkezésre álló mennyiségeket, akkor a Bizottság megállapít egy elosztási együtthatót, amelyet a tagállamoknak minden egyes engedélykérelemben foglalt mennyiségre alkalmazniuk kell.
(3)
2009 januárjának első hét napján a 2009. január 1-jétőlmárcius 31-ig terjedő alidőszakra vonatkozóan a rendelkezésre álló mennyiségnél nagyobb mennyiség tekintetében érkeztek behozatali engedély iránti kérelmek. Ezért helyénvaló a szóban forgó kontingenseknél az igényelt mennyiségekre alkalmazandó elosztási együttható rögzítésével meghatározni, hogy a behozatali engedélyek milyen mennyiségekre bocsáthatók ki, és felfüggeszteni a 2009-es évre vonatkozó új behozataliengedély-kérelmek benyújtását,
ELFOGADTA EZT A RENDELETET:
1. cikk
68,292682 %-os odaítélési együttható alkalmazandó azon behozataliengedély-kérelmekre, amelyeket a 09.4652 tételszámú vámkontingens keretében, az 1498/2007/EK rendelet alapján nyújtottak be a 2009. január 1-jétőlmárcius 31-ig terjedő alidőszakra vonatkozóan.
A 2009-es évre vonatkozó új kérelmek benyújtását felfüggesztik.
2. cikk
Ez a rendelet 2009. január 17-én lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2009. január 16-án.